
Сабий ныкъуэдыкъуэхэм хуэщIа транспорт
Къэрэшей-Шэрджэс. Республикэм и щыхьэрым и администрацэм сабий ныкъуэдыкъуэхэр къешэкIыным хуэщIа «Газель» автомобиль къищэхуащ.
Транспорт Iэмэпсымэм текIуэда мылъкур къалэ, федеральнэ бюджетхэм къыхэкIащ, езы машинэр «Доступная среда» проектым къриубыдэу зыIэрагъэхьащ. КъыкIэщIагъэж платформэм килограмм 350-рэ ишэчынущ икIи ныкъуэдыкъуэр креслэм ису автомобилым ипшэфынущ. Коляскэм исхэм папщIэ платформэм убыдыпIэхэр иIэщ, дэтхэнэ зы тIысыпIэри шынагъуэншагъэ бгырыпхкIэ, шоферыр къызэребджэ кнопкэкIэ къызэгъэпэщащ.
КъШР-м и къалащхьэм и Iэтащхьэм къызэрыхигъэщамкIэ, зэкIэ а зы автомобилырщ зыIэрагъэхьар. Ауэ абдежым къыщыувыIэнукъым икIи ныкъуэдыкъуэхэм яхуэщIа транспортхэм я бжыгъэм хагъэхъуэнущ.
КъемыкIуалIэхэр къыхагъэкIыж
Адыгей. Мейкъуапэ дэт сабий садхэм IуэхущIапIэм емыкIуалIэ цIыкIухэр зыхагъэкIыжынущ.
Къалэ властхэр зэреплъымкIэ, абы сабий садхэм ехьэлIа чэзур игъэмэщIэнущ. Администрацэм къызэритымкIэ, иджыпсту сабий садхэм екIуалIэр мащIэ дыдэщ, абы къыхэкIыу щхьэусыгъуэ пыухыкIа ямыIэу гупхэм махуэ 75-кIэ къахэмыхьэ цIыкIухэр хагъэкIыжыпэнущ.
Мейкъуапэ и Iэтащхьэ Наролин Александр IэщIагъэлIхэм пщэрылъ ящищIащ сабийр садым къыщIемыкIуалIэм и щхьэусыгъуэр дэтхэнэ адэ-анэми епсалъэу зыхагъэкIыну. Абы иужькIэ унафэ къащтэнущ.
УЭРДОКЪУЭ Женя.
